hotchpotch/miracl-hf-unified huggingface dataset:
Mother!
Mother! on vuonna 2017 ensi-iltansa saanut yhdysvaltalainen psykologinen kauhuelokuva, jonka on ohjannut ja käsikirjoittanut Darren Aronofsky. Elokuvan pääosissa ovat Jennifer Lawrence, Javier Bardem, Ed Harris ja Michelle Pfeiffer.
Elokuvan ensi-ilta oli syyskuussa 2017 Venetsian elokuvajuhlilla, ja Suomen valkokankaille elokuva saapui 15. syyskuuta 2017.
Symbolinen laskin
Symbolinen laskin on laite, jolla voidaan suorittaa symbolista laskentaa muuttujakirjaimilla. Käytännössä tämä tarkoittaa laskimen sisältävän erilaisia algoritmeja, joilla se käsittelee tyypillisiä muuttujakirjaimia sisältäviä tilanteita. Näitä ovat mm. lausekkeiden sieventäminen, yhtälön ratkaiseminen sekä funktion derivointi. Symboliset järjestelmät (laskin tai ohjelmisto) saattavat myös näyttää laskutoimituksille välivaiheet.
Esimerkiksi seuraavat laskut ovat mahdollisia:
Perinteiset laskimet suorittavat laskutoimitukset numeroiden avulla ja ne ovat olleet pitkään käytössä Suomen kouluissa. Symbolisten laskinten merkitys on Suomessa korostunut sen jälkeen kun sen käyttö sallittiin ylioppilaskokeessa keväällä 2012. Tämä on myös osaltaan vaikuttanut ylioppilaskokeen rakenteeseen ja tehtäviin keväällä 2016 valmistuneessa matematiikan ylioppilaskokeen rakenneuudistuksessa. Lukion lisäksi symboliset laskimet eivät ole merkittävästi yleistyneet muilla kouluasteilla.
Mäkihypyn maailmancup 2017–2018
Mäkihypyn maailmancup 2017–2018 alkoi 18. marraskuuta 2017 Puolan Wisłassa ja päättyi Slovenian Planicassa sekä Saksan Oberstdorfissa 25. maaliskuuta 2018.
Miesten kilpailukalenterissa oli 23 henkilökohtaista kilpailua sekä kahdeksan joukkuekilpailua. Naisten kalenterissa oli 17 henkilökohtaista kilpailua, joiden lisäksi mukana oli maailmancup-tasolla ensimmäistä kertaa joukkuekilpailuja, yhteensä kaksi.
Eeva Lepistö
Eeva Lepistö (s. 21. syyskuuta 1943) on suomalainen toimittaja ja sarjakuvien suomentaja. Hän toimi Helsingin Sanomien sarjakuvatoimittajana vuosina 1964–2007. Tuona aikana hän valitsi lehdessä julkaistut sarjakuvat ja suomensi vieraskieliset sarjat. Suomen sarjakuvaseura myönsi hänelle vuonna 2006 sarjakuvaneuvoksen arvonimen ja kutsui häntä perusteluissaan ”Suomen luetuimmaksi mutta myös tuntemattomimmaksi kääntäjäksi”. Lepistön erityisenä ansiona mainittiin useiden kotimaisten strippisarjakuvien nostaminen suosioon Helsingin Sanomien avulla. Hänen ”löytöjään” ovat muun muassa Juba Tuomolan "Viivi ja Wagner", Pauli Kallion ja Christer Nuutisen "Kramppeja ja nyrjähdyksiä", Timo Mäkelän "Kalliokadun blues" ja Pertti Jarlan "Fingerpori". Lepistö on saanut myös Suomen Valkoisen Ruusun ansioristin vuonna 2005.
Lepistö oli usean vuosikymmenen ajan Jim Davisin "Karvisen" ainoa suomentaja. Lepistö nosti sarjan Helsingin Sanomien sunnuntaisivuille vuonna 1981 ja keksi nimelle "Garfield" suomennoksen "Karvinen". Hän suomensi 1990-luvun loppuun mennessä yli 50 "Karvinen"-kokoelmaa sekä kaksi kokoelmaa Dik Brownen "Harald Hirmuista" ja yhden kokoelman Bud Gracen "Hannesta".
Älykkyystesti
Älykkyystesti on psykologinen testi, jolla mitataan testattavan henkilön älykkyyttä. Älykkyystesti koostuu varta vasten älykkyystestiä varten luoduista tehtävistä, joista suoriutumisen perusteella henkilön älykkyyttä arvioidaan.
Suurin osa älykkyystesteistä pyrkii mittaamaan niin sanottua g-tekijää eli yleisälykkyyttä. Jotkin testit mittaavat älykkyyden eri osa-alueita. Ne antavat testatulle henkilölle älykkyysprofiilin, josta ilmenevät muun muassa hänen kognitiiviset vahvuusalueensa.
Älykkyystestin antamaa tulosta voidaan verrata suureen joukkoon muiden henkilöiden testituloksia, ja näin henkilön älykkyys voidaan määritellä suhteessa muihin ihmisiin. Älykkyys ilmoitetaan älykkyysosamääränä (ÄO). ÄO:ta määriteltäessä henkilön älykkyystestin pistemäärää verrataan normaalijakaumaan, jonka keskiarvo on 100, minkä jälkeen pistemäärä suhteutetaan testattavan ikään.
Yleisälykkyyttä mittaavia testejä on muodoltaan erilaisia. Niille on tyypillistä se, että ne vaativat mahdollisimman vähän ennalta opittuja tietoja tai taitoja. Niitä yhdistää se, että niiden ongelmanratkaisussa tarvitaan tiettyjä yleisen tason komponentteja, joiden esiintyminen todennetaan testien välisellä korrelaatiolla ja testien korrelaatiolla g-tekijään. Niille on ominaista myös standardointi.
Älykkyystestien soveltuvuutta eri kultturitaustaisten ja koulutukseltaan toisistaan poikkeavien ihmisten testaamiseen on toisinaan epäilty. Vuonna 1994 kaikkiaan 52 psykologia totesi ÄO-testin olevan hyvä ja kulttuurisesti riippumaton keino mitata ihmisen älykkyyttä.
Älykkyystestit syntyivät tarpeesta selvittää, onko oppilas laiska vai heikko. Ensimmäisen älykkyystestin kehitti psykologi Alfred Binet vuonna 1905. Psykologi Lewis Terman kehitti testiä edelleen Stanfordin yliopistossa, jonka mukaan testi sai nimekseen Stanford-Binet. Vuoden 1916 koesarjaan perustuvat edelleen useimmat nykyisetkin älykkyystestit.
Yhdysvalloissa nykyisin käytetyimpiä aikuisten älykkyystestejä ovat Wechsler Adult Intelligence Scale (WAIS) ja Stanford–Binet. Suomen Mensan käyttämä älykkyystesti on kulttuurineutraali yleistä älykkyystekijää mittaamaan pyrkivä tasokuviopäättelytesti.
Tolerance 0
Tolerance 0 on suomalaisen metalliyhtye S-TOOLin albumi, joka julkaistiin 15. syyskuuta 2017.
Kaikki kappaleet säveltänyt sekä sanoittanut Ville Laihiala ja sovittanut S-TOOL.
Stephen Wooldridge
Stephen Brian Wooldridge (17. lokakuuta 1977 Sydney – 15. elokuuta 2017) oli australialainen ratapyöräilijä, olympiavoittaja ja maailmanmestari.
Wooldridge voitti joukkuetakaa-ajon olympiakultaa Ateenassa 2004, missä hänet palkittiin Peter Dawsonin tavoin kultamitalilla, vaikka he osallistuivat vain karsintavaiheeseen. Wooldridge voitti joukkuetakaa-ajossa myös muun muassa neljä maailmanmestaruutta. Hän kuoli vain 39-vuotiaana 15. elokuuta 2017.
Eurooppatie E40
Eurooppatie E40 on pisin eurooppatie, jolla on pituutta noin 8 500 kilometriä. Tien läntisin pää on Ranskassa ja itäisin Kazakstanissa. Tie alkaa Pohjois-Ranskan Calaisista ja kulkee Belgian, Saksan, Puolan, Ukrainan, Venäjän, Länsi-Kazakstanin, Uzbekistanin ja Kirgisian halki Itä-Kazakstanin Ridderiin. Suurimmat tien varrella olevia kaupungit ovat Bryssel, Köln, Dresden, Wroclaw, Krakova, Lviv, Kiova, Harkova, Volgograd, Taškent, Samarkand, Biškek ja Almaty.
Francesco La Macchia
Francesco La Macchia (9. lokakuuta 1938 Tonnarella – 31. heinäkuuta 2017) oli italialainen ratameloja ja olympiamitalisti.
La Macchia saavutti parinsa Aldo Dezin kanssa kanadalaiskaksikkojen 1 000 metriltä olympiahopeaa Roomassa 1960. Hän kuoli 78-vuotiaana 31. heinäkuuta 2017.
Metalliruiskuvalu
Metalliruiskuvalu () on prosessi joka muistuttaa muovien ruiskuvalua. Ruiskuvalun jälkeen MIM-osasta (ns. vihreä osa) poistetaan muovinen sideaine. Tämän jälkeen ns. ruskeat osat sintrataan uunissa. 
Menetelmä soveltuu pienten (usein alle 30 g) monimuotoisten osien massavalmistukseen.
Kairon julistus (1943)
Kairon julistus annettiin toisen maailmansodan liittoutuneiden johtajiin kuuluvien Britannian pääministerin Winston Churchillin, Yhdysvaltain presidentin Franklin Rooseveltin ja Kiinan generalissimus Tšiang Kai-šekin Kairossa pitämän konferenssin päätteeksi 27.11.1943. Konferenssissa ja julistuksessa käsiteltiin liittoutuneiden tulevia sotatoimia Japania vastaan.
Run–D.M.C. (albumi)
Run–D.M.C. on yhdysvaltalaisen hip hop -yhtyeen Run–D.M.C:n esikoisstudioalbumi. Albumi julkaistiin 27. maaliskuuta 1984, ja sitä pidettiin aikanaan mullistavana, koska se esitti aggressiivisempaa hip hop -tyyliä vastakohtaisena kevyelle hip hopille, joka oli suosittua siihen aikaan. Tämän albumin ansiosta Run–D.M.C:tä on pidetty 1980-luvun puolivälin new school hip hopin pioneereinä.
Mario Cantaluppi
Mario Cantaluppi (s. 11. huhtikuuta 1974 Schlieren, Sveitsi) on sveitsiläinen jalkapalloilija ja jalkapallovalmentaja. Pelipaikaltaan hän oli puolustava keskikenttäpelaaja.
Cantaluppi pelasi Sveitsin pääsarjassa 345 ottelua edustaen Grasshopper Club Zürichiä, FC Baselia, Servetteä ja FC Luzernia. Hän oli voittamassa Sveitsin-mestaruutta Grasshopper Club Zürichissä kaudella 1990–1991 sekä FC Baselissa kausina 2001–2002 ja 2003–2004. Sveitsin cupin Cantaluppi voitti FC Baselissa kausina 2001–2002 ja 2002–2003.
Vuosina 2004–2006 Cantaluppi pelasi 58 Bundesliigan ottelua 1. FC Nürnbergissä. Vuosina 2008–2010 hän edusti belgialaista Sint-Truidensea pelaten 47 ottelua maan pääsarjassa ja 34 ottelua toiseksi korkeimmalla sarjatasolla 2. divisioonassa.
Cantaluppi pelasi Sveitsin maajoukkueessa 22 ottelua ja teki neljä maalia vuosina 1997–2003.
Valmentamisen Cantaluppi aloitti vuonna 2010 SC Buochsissa, jossa hän toimi pelaaja-valmentajana. Keväällä 2014 Cantaluppi toimi seitsemän ottelun ajan Servetten päävalmentajana Sveitsin toiseksi korkeimmalla sarjatasolla Challenge Liigassa.
Henrik Parviainen
Henrik Parviainen, myös Henrik Parwiainen tai Heikki Parviainen (25. helmikuuta 1814 – 2. toukokuuta 1877), oli kauppias Joensuussa ja valtiopäivämies.
Pohjois- ja Raja-Karjalasta on lähtöisin ns. Kiihtelysvaaran Oskolan sukuhaara, josta useat suvun jäsenet ja heidän puolisonsa ovat kohonneet merkittäviksi kauppiaiksi tai tehtailijoiksi ja vaikuttaneet muillakin aloilla 1800-luvulta alkaen. Tämän sukuhaaran vanhin on Antti Ollinpoika Parviainen (syntynyt 1674, kuollut 27. toukokuuta 1737 Kiihtelysvaaran Oskolassa). ,
Henrik Parviainen oli maakauppias Kiihtelysvaarasta, Oskolan sukuhaaraa. Hän harjoitti kaupankäyntiä Joensuussa jo ennen kaupungin perustamista 1848 ja hankki porvarioikeudet perustetussa kaupungissa kuten veljensä Simon Parviainen, Petter Parviainen ja Erik Parviainen sekä Jyväskylässä Michel Parviainen.
Henrik Parviaisen ensimmäinen vaimo oli Elin Simonsdotter (1826–1847 Kiihtelysvaarassa), toinen Sofia Cajander (1829–1897). Henrikillä oli 13 lasta, joista mainittakoot poika Simo Fritiof Parviainen, piirilääkäri ja valtiopäivämies, tytär Johanna Selina Parviainen, tehtailija C.J.Cederbergin vaimo sekä tytär Elise Parviainen, joka vuosi isänsä kuoleman jälkeen oli ensimmäinen ja ainoa nainen, joka sai Joensuussa porvarioikeudet.
Henrik Parviainen hankki perustetusta Joensuun kaupungista tontin asuntoa ja kauppahuonetta varten Torikadun ja Suvantokadun kulmasta (korttelista 52 tontti 4 vanhan numeroinnin mukaisesti), nykyään K-Citymarketin kohdalla. Hän asui siinä koko loppuelämänsä. Vuonna 1862 siihen rakennettiin Joensuun ensimmäinen lämmitettävä eteinen. Henrik Parviainen kauppasi mm. voita, turkiksia, suolaa, kahvia, kankaita ym. Ehkä hänen hyväntahtoisuutensa takia hän ajautui konkurssiin v. 1877, ja hän kuoli samana vuonna.
Henrik Parviainen rakennutti Joensuuhun 3 asuintaloa, mutta yksikään niistä ei enää ole säilynyt. Lisäksi hän urakoi yhdessä talollinen Tuomas Laurikaisen kanssa Niskasaaren viljamakasiinin, joka valmistui v. 1852. Se on Joensuun vanhin kivirakennus ja museoviraston valtakunnallisesti merkittävä kulttuuriympäristö.
Henrik Parviainen osallistui laivaliikenteen kehittämiseen kahdessa laivayhtymässä, mm. höyrylaiva Väinämöisen osakkaana vuodesta 1866 lähtien.
Oman kaupankäynnin ohella Henrik Parviainen toimi Joensuussa Järjestysoikeuden vannotettuna apujäsenenä, kaupunginvanhimpina (valtuutettujen edeltäjä) ja kaupungin rahavarainhoitajana eli kaupunginkasöörinä (kamreerin edeltäjä) sekä rakennuslainavarain toimikunnassa. Vuonna 1863 hänet valittiin Suomen Suuriruhtinaskunnan valtiopäivämieheksi. Valtiopäivillä hyväksyttiin mm. Henrik Parviaisen ja A.J.Europaeuksen esitys Joensuun yläalkeiskoulun (myöhemmin Joensuun lyseo) perustamisesta. Hän oli perustamassa Joensuun porvariston eläkekassaa 1856. Hän toimi seurakunnan kirkkovaltuuston jäsenenä 26 vuotta ja lukkarina 12 vuotta. Henrik Parviainen oli Suomalaisen Kirjallisuuden Seuran aktiivijäsen.
Terminator (tuotesarja)
Terminator on tuotesarja, joka on alkanut James Cameronin ohjaamasta elokuvasta.
Sarjaan kuuluu useita elokuvia, videopelejä, sarjakuvia ja muita tuotteita.Videopelejä ovat kehittäneet useat eri yritykset eri alustoille.
King of Rock
King of Rock on yhdysvaltalaisen hip hop -trion Run–D.M.C:n toinen studioalbumi. Albumi tuotettiin sekä julkaistiin vuonna 1985 ja se on rocksävytteisempi yhtyeen aikaisempaan albumiin "Run–D.M.C." verrattuna. Monet albumin "King of Rock" kappaleista sisältävät raskaita kitarariffejä. Albumi sijoittui Billboard 200 -listan sijalle 52.
sekä "Billboardin" Top R&B/Hip-Hop Albums -listan sijalle 12.
Carl Johan Cederberg
Carl Johan Cederberg, myös C.J.Cederberg tai Janne Cederberg (20. heinäkuuta 1847 – 19.maaliskuuta 1908), oli kauppias ja tehtailija Joensuussa.
C.J.Cederbergin isä Gustaf Cederberg (3. toukokuuta 1823 – 16. marraskuuta 1875) perusti Petter Parviaisen kanssa Joensuussa yhtiön Gustaf Cederberg & Co ja Penttilän sahan. Petter Parviaisen vetäydyttyä hankkeesta ja 1875 isän sekä 1886 veljen ja yhtiökumppanin Bernhardin kuoltua, C.J.Cederberg jäi 1880-luvulla yksin johtamaan yhtiötä.
C.J.Cederbergin ensimmäinen vaimo oli Anna Kristina Watanen, (25. huhtikuuta 1850 – 26. toukokuuta 1881), Simon Parviaisen sisaren tytär, ja toinen vaimo Johanna Celina (Hanna) Parviainen, (11. joulukuuta 1856 – 4. elokuuta 1914), Henrik Parviaisen tytär.
C.J.Cederbergillä oli yhteensä 10 lasta, joista mainittakoot: Väinö Cederberg (s.1881) yhtiön toimitusjohtaja C.J.Cederbergin kuoleman jälkeen, yhtiön johtokunnan jäsenet John Cederberg (s.1875) ja Aarne Cederberg (s.1885) sekä Arla Cederberg (s.1886), Joensuun taidemuseon suurlahjoittaja. Lapsista John ja Aarne olivat yhtiön johtokunnassa, mutta erityisesti karjatalouden kehittämisessä heillä oli suuri ansio. Gustaf Cederberg & Co. -yhtiö harjoitti Penttilän sahan lisäksi mm. maa- ja karjataloutta, johon kuului peltoja ja mylly, suuri tiilinavetta sekä karjanhoitokoulu. Cederbergien kauppa oli Torikadulla, nykyisen K-Citymarketin kohdalla.
Penttilän sahaa palvelleista tervahöyryistä S/S Suomi on nykyisin Lappeenrannan satamassa kahvilana nimellä Prinsessa Armaada.
Carl Johan Cederberg kuoli työmatkalla Pariisissa 1908
. Carl Johan Cederberg, Hanna Cederberg ja useita muita Cederberg-suvun henkilöitä on haudattu Joensuun hautausmaalle. Hautamuistomerkin on suunnitellut Eliel Saarinen.
Na Hong-jin
Na Hong-jin (s. 1974) on korealainen elokuvaohjaaja ja käsikirjoittaja. Vuonna 2008 hän voitti parhaan ohjaajan palkinnon Grand Bell Awards -gaalassa sekä Korean Film Awards -tilaisuudessa esikoisohjauksestaan The Chaser (추격자).
Hänen seuraava vuonna 2010 valmistunut elokuvansa Hwanghae (황해, engl. "The Yellow See" tai "The Murderer") esitettiin vuoden 2011 Cannesin elokuvafestifaalilla. Hänen kolmas elokuvansa oli 2016 valmistunut Goksung (곡성, eng. "The Wailing, The Strangers"), genrerajoja rikkonut kauhuelokuva, josta tuli myös taloudellinen menestys ja voitti lukuisia palkintoja. Myös Goksung esitettiin Cannesin elokuvafestivaalilla.
Immigration Act of 1924
Immigration Act of 1924 () oli Yhdysvaltain liittovaltion laki, jossa säädettiin maahanmuuton rajoituksista. Laki tuli voimaan 26. toukokuuta 1924. Laki rajoitti kiintiöiden avulla vuosittaista maahanmuuttajien määrää. Lain mukaan maahan sai tulla 2 % ihmisiä niistä kansalaisuusryhmistä, joita Yhdysvalloissa asui vuoden 1890 väestönlaskennan perusteella. Laki tiukensi vuonna 1921 säädettyä Emergency Quota Actia, joka asetti maahanmuuton kiintiön kolmeen prosenttiin perustuen vuoden 1910 väestönlaskentaan.
Maahanmuuton kiintiöt olivat voimassa vuoteen 1965 asti, jolloin lain korvasi uusi maahanmuuttolaki Immigration and Nationality Act of 1965.
Bengt Meyer
Bengt Oskar Meyer (25. lokakuuta 1928 Helsinki – 17. heinäkuuta 2017 Tammisaari) oli suomalainen gynekologi, joka vaikutti merkittävästi kohdunkaulansyöpäseulontojen kehittymiseen Suomessa.
Meyerin vanhemmat olivat lääketieteen lisensiaatti Julius Frans Christina Meyer ja Ragnhild Boije ja puoliso vuodesta 1953 sairaanhoitaja Ulla Helena Emilia Westerlund. Meyer tuli ylioppilaksi 1947 ja valmistui Helsingin yliopistosta lääketieteen lisensiaatiksi vuonna 1954. Lääketieteen ja kirurgian tohtoriksi hän väitteli 1959 tutkielmalla "Tetany and Pregnancy: A Clinical Study". Hän sai synnytysopin ja gynekologian erikoispätevyyden vuonna 1962. Meyer toimi Helsingin Naistenklinikalla erikoislääkärinä vuodesta 1958 ja sittemmin apulaisylilääkärinä, kunnes jäi eläkkeelle vuonna 1991.
Nuoruudessaan Meyer harrasti ampumaurheilua ja oli kahtena perättäisenä vuonna skeet-ammunnan Suomen mestari.
State House (Sierra Leone)
State House on Sierra Leonen presidentin virka-asunto. Se sijaitsee Tower Hillin State Avenuella, Sierra Leonen Freetownin keskustassa.
State House rakennettiin vuonna 1895 ja rakennusta kutsuttiin alun perin nimeltä Fort Thornton. Sierra Leonen siirtomaa-aikana se toimi Sierra Leonen kuvernöörin residenssinä. Valtion ollessa Commonwealth realmina vuosina 1961–1971 se toimi Sierra Leonen pääministerin virka-asuntona. Vuodesta 1971 State House on ollut Sierra Leonen presidentin virka-asuntona.
Ranskan Länsi-Afrikan frangi
Ranskan Länsi-Afrikan frangi oli Ranskan Länsi-Afrikan valuutta vuodesta 1903 vuoteen 1945, jolloin CFA-frangi korvasi Ranskan Länsi-Afrikan frangin.
Ardwickin rautatieasema
Ardwickin rautatieasema on rautatieasema Manchesterin Ardwickissa. Se sijaitsee Hope Valley Linen varrella teollisuusalueella Manchesterin itälaidalla.
Asemaa käytti 896 matkustajaa kaudella 2015–2016. Kaudella 2014–2015, jolloin sitä käytti 542 matkustajaa, se oli Manchesterin vähiten ja Suur-Manchesterin neljänneksi vähiten käytetty rautatieasema.
Milkshake (televisiosarja)
Milkshake on suomalainen 17-osainen draamasarja, joka esitettiin Yle TV1:llä vuonna 1994. Sarjan pääosissa näyttelivät Mari Rantasila, Niina Nurminen, Hellen Willberg, Tiina Lymi sekä Minna Koskela. Sarjan tapahtumapaikkana oli kuvitteellinen helsinkiläinen hampurilaisravintola TOHR (The Original Hamburger Restaurant).
Alkusyksystä 1993 Yleisradio halusi uudistaa draamatarjontaansa ja teki tuotantopäätöksen Jukka Vienon käsikirjoituksesta, jonka tapahtumapaikkana toimi kuvitteellinen hampurilaisravintola. Sarjalla haluttiin vastapainoa televisioalaa ja sisältöjä vaivanneeseen miesvaltaisuuteen, kun sarjan pääosissa olivat nuoret, identiteettiään etsivät naiset.
Sarjasta kaavailtiin alun perin 20-osaista, mutta liian nopean kuvausaikataulun ja rahanpuutteen vuoksi sarja typistyi 17 osaan. Yhden jakson kuvaamiseen oli varattu aikaa yksi viikko. Kuvausten alettua oli käsikirjoittaja Jukka Vieno ehtinyt saamaan valmiiksi vasta viiden ensimmäisen jakson käsikirjoituksen. Myös katsojalukujen osalta sarjassa epäonnistuttiin; tavoitteeksi asetettu miljoona katsojaa jäi lopulta noin 300 000:een.
Sarja kuvattiin Helsingissä Sinebrychoffin vanhalla tehtaalla. Kuvaustila oli ajoittain niin kylmä, että muun muassa puheen aikana hengitys saattoi höyrytä.
Jukka Kajava ihmetteli "Helsingin Sanomissa", miten erinomaisena pitämänsä minisarjan "Tuntemattomalle jumalalle" tekijät Jukka Vieno ja Hannu Kahakorpi olivat saaneet aikaan jotakin näin huonoa. Erityisesti hän kammoksui sarjan kuudetta jaksoa, jossa muuan päähahmoista jauhettiin hampurilaispihveiksi. Käsikirjoittaja Jukka Vieno on syyttänyt sarjan heikosta tasosta aivan liian kiireistä tuotantoaikataulua.
Down by Law (elokuva)
Down by Law on Jim Jarmuschin käsikirjoittama ja ohjaama elokuva vuodelta 1986. Sen pääosissa näyttelevät Tom Waits, John Lurie, Roberto Benigni, Nicoletta Braschi ja Ellen Barkin. John Lurie teki myös musiikin elokuvaan. Tämä oli italialaisen Roberto Benignin ensimmäinen rooli muunkielisessä elokuvassa.
Kolme toisilleen tuntematonta miestä pidätetään ja laitetaan samaan vankiselliin New Orleansissa. Tiskijukka Zack (Waits) ja sutenööri Jack (Lurie) on lavastettu syyllisiksi, italialainen turisti Bob (Benigni) on pidätetty taposta. Lakkaamatta puhuva Bob kehittää pakosuunnitelman, ja pian kolmikko harhaileekin jo vankilaa ympäröivällä suolla. He päätyvät talolle, jossa Bob rakastuu heti kauniiseen Nicolettaan ja haluaa jäädä tämän luokse. Keskenään riitautuneet Zack ja Jack jatkavat pakoa omille tahoilleen.
"The New York Timesin" kriitikot valitsivat "Down by Law’n" vuonna 2004 yhdeksi kaikkien aikojen tuhannesta parhaasta elokuvasta maailmassa.
Amerikan setä
Amerikan setä ("Mon oncle d’Amérique") on Alain Resnais’n ohjaama ranskalainen elokuva vuodelta 1980. Sen ovat käsikirjoittaneet Jean Gruault ja Henri Laborit, ja pääosia esittävät Gérard Depardieu, Nicole Garcia ja Roger Pierre.
"Amerikan setä" on kokeellinen elokuva, joka perustuu ranskalaisen neuropsykologin Henri Laborit’n kertojanääneen. Elokuvan alussa Laborit luonnehtii kutakin henkilöhahmoa ja tämän elämäntilannetta katsojalle. Itse tarinassa nuori René (Depardieu) jättää perheensä maatilan ja etenee päälliköksi ranskalaisessa tekstiiliyrityksessä. Janine () jättää puolestaan perheensä teatteriuraa rakentaakseen ja tutustuu Jeaniin, sivistyneeseen poliitikko-kirjailijaan.
"Amerikan setä" voitti Cannesin elokuvajuhlien Grand Prix’n ja oli käsikirjoituksestaan Oscar-ehdokkaana. Vuonna 2004 "The New York Timesin" kriitikot valitsivat "Amerikan sedän" yhdeksi kaikkien aikojen tuhannesta parhaasta elokuvasta maailmassa.
Markus Schopp
Markus Schopp (s. 22. helmikuuta 1974 Graz, Itävalta) on itävaltalainen jalkapalloilija ja jalkapallovalmentaja. Pelipaikaltaan hän oli keskikenttäpelaaja.
Schopp nostettiin SK Sturm Grazin junioreista edustusjoukkueeseen kesällä 1991. Ensimmäiset Itävallan Bundesliigan ottelunsa hän pelasi kaudella 1992–1993. Schopp edusti SK Sturm Grazia 203 liigaottelussa ja voitti Itävallan-mestaruuden kausina 1997–1998 ja 1998–1999 sekä Itävallan cupin kausina 1995–1996 ja 1998–1999.
Kaudella 2000–2001 SK Sturm Graz pelasi historiansa parhaan Mestarien liiga -kauden voittaen lohkonsa ensimmäisessä lohkovaiheessa ja yltäen 16:n parhaan joukkoon. Ensimmäisessä lohkovaiheessa Schopp teki maalin 3–0-kotivoitossa Galatasaraysta ja molemmat maalit 2–0-kotivoitossa AS Monacosta. Toisessa lohkovaiheessa hän onnistui maalinteossa 2–1-vierasvoitossa Panathinaikosista. Neljällä maalillaan Schopp oli joukkueensa paras maalintekijä kyseisellä Mestarien liiga -kaudella.
Itävallassa Schopp pelasi lisäksi Red Bull Salzburgissa 31 liigaottelua kaudella 2005–2006. Ulkomailla hän edusti puolentoista kauden ajan saksalaista Hamburger SV:tä, jossa hän pelasi 40 Bundesliigan ottelua vuosina 1996–1998, neljän kauden ajan italialaista Brescia Calciota pelaten 80 Serie A:n ottelua vuosina 2001–2005 ja elokuusta 2006 joulukuuhun 2007 yhdysvaltalaista New York Red Bullsia pelaten kymmenen ottelua Major League Soccerissa.
Schopp pelasi Itävallan alle 21-vuotiaiden maajoukkueessa 16 ottelua ja teki yhden maalin. Itävallan A-maajoukkueessa hän pelasi 56 ottelua ja teki kuusi maalia vuosina 1995–2005. Schopp kuului joukkueeseen, kun Itävalta ainoan kerran hänen pelaajauransa aikana selviytyi MM-lopputurnaukseen vuonna 1998.
Schopp valmensi SK Sturm Grazissa juniorijoukkueita vuosina 2009–2012 ja kakkosjoukkuetta vuosina 2012–2017. Välissä hän toimi kuuden Itävallan Bundesliigan ottelun ajan seuran edustusjoukkueen päävalmentajana keväällä 2013. Vuosina 2010–2011 Schopp toimi seurapestinsä ohella Itävallan alle 21-vuotiaiden maajoukkueessa päävalmentaja Andreas Herzogin apulaisena.
Salvo Montalbano
Salvo Montalbano (Italiaksi commissario Salvo Montalbano) on kuvitteellinen poliisikomissario Sisiliassa, Italiassa. Hän seikkailee Andrea Camillerin romaani- ja novellisarjoissa. Hän taistelee mafiaa, korruptiota ja alamaailmaa vastaan Vigatan kuvitteellisessa kaupungissa, Sisiliassa.
Suomeksi on käännetty yhdeksän romaania:Televisiossa on myös esitetty "eurodekkarina" sarja Komisario Montalbano, ohjaajana Alberto Sironi. Niissä pääosaa esitti Luca Zingaretti. DVD-julkaisuina niitä on julkaistu 10 tuotantokautta:
Top R&amp;B/Hip-Hop Albums
Top R&B/Hip-Hop Albums on "Billboard"-aikakauslehden julkaisema lista, joka sijoittaa R&B- sekä hip hop -albumeita niiden Yhdysvaltain myyntien mukaan. Listan nimi oli alun perin "Top R&B Albums", mutta sen nimi muutettiin nykyiseen muotoonsa vuonna 1999. Kun lista esiintyi "Billboardissa" ensimmäistä kertaa, oli sen nimi vuonna 1965 "Hot R&B LPs". Listan nimi on ollut myös "Top Black Albums".
Nationen
Nationen on Oslossa ilmestyvä sanomalehti, joka ilmestyy kuusi kertaa viikossa maanantaista lauantaihin. Se on perustettu vuonna 1918, ja se oli aiemmin Senterpartietin pää-äänenkannattaja mutta nykyisin se on puolueista riippumaton, ja sen omistaa Tun Mediam jonka suurimmat omistajat ovat TINE, Norges Bondelag, Nortura, Felleskjøpet Agri ja Landkreditt. Vuonna 2016 lehden levikki oli 12 972. Päätoimittaja on ollut vuodesta 2016 Irene Halvorsen.
Nationen perustettiin vuonna 1896 perustetun Landmandspostenin seuraajaksi. Lehden ensimmäinen päätoimittaja oli vuoteen 1942 saakka Thorvald Aadahl, Lehti siirtyi tabloidikokoon vuonna 1986. Verkkosivusto nationen.no perustettiin 2001 sen jälkeen kun omistus muuttui 1997.
Bekreftede netto opplagstall fra Mediebedriftenes Landsforening:
Scientific Data Systems
Scientific Data Systems (SDS) on yhdysvaltalainen vuonna 1961 perustettu yritys, jonka perustajiin kuuluivat Max Palevsky ja Robert Beck.
Xerox osti yhtiön vuonna 1969 ja lakkautti osaston vuonna 1975. Xeroxin omistuksessa ollessaan yhtiö tunnettiin myös nimellä Xerox Data Systems (XDS).
Yhtiö oli varhainen mikropiirien käyttäjä ja ensimmäinen piisirulle tehdyille transistoreille.
SKN St. Pölten
Sportklub Niederösterreich St. Pölten on jalkapalloseura Sankt Pöltenin kaupungista. Seura pelaa kaudella 2018–2019 Itävallan pääsarjassa Itävallan Bundesliigassa.
Wolfsberger AC
Wolfsberger Athletik Club on jalkapalloseura Wolfsbergin kaupungista. Seura pelaa kaudella 2018–2019 Itävallan pääsarjassa Itävallan Bundesliigassa.
Osuusmaksu
Osuusmaksu on osuuskunnan osuuden nimellisarvo. Osuusmaksun suuruus voidaan määrätä osuuskunnan säännöissä. Maksetut osuusmaksut kirjataan osuuspääomaan.
Osuusmaksu eli nimellisarvo voi olla sama kuin osuuden merkintähinta eli "ostohinta", mutta tämä ei ole välttämätöntä. Merkintähinta voi sisältää esimerkiksi erillisen liittymismaksun. Osuus voi olla myös nimellisarvoton. Silloin merkintähinta voidaan asettaa tarpeen mukaan muuttamatta sääntöjä.
Jokaisen osuuskunnan jäsenen on otettava yksi osuus. Osuuskunnan säännöissä voidaan määrätä velvollisuudesta ottaa useampia osuuksia.
Kun jäsenyys päättyy tai osuus muuten lakkaa, osuuskunta palauttaa siitä maksetun merkintähinnan joko kokonaan tai osittain. Palautettavasta määrästä voidaan säännöissä määrätä toisinkin.
Osuudesta maksettu merkintähinta merkitään osuuskunnan taseessa osuuspääoman korotukseksi, jollei sitä ole päätetty kirjata kokonaan tai osittain sijoitetun vapaan oman pääoman rahastoon (SVOP). Jos jäseneltä peritään liittymismaksu, jota ei jäsenen erotessa palauteta, liittymismaksu kirjataan vararahastoon.
Kun jäsenyys päättyy ja osuus lakkaa, osuusmaksu palautetaan odotusajan jälkeen. Lähtökohtaisesti odotusaika on niin sanottu odotusvuosi. Irtisanotut mutta vielä palauttamattomat osuusmaksut esitetään taseessa siten, että osuuspääoman alakohtana esitetään vähennyserä esimerkiksi nimikkeellä "Odotusajaksi vieraaseen pääomaan siirretyt irtisanotut osuusmaksut". Vastaava erä esitetään myös taseen vieraassa pääomassa.
Palautettava määrä ei välttämättä ole sama kuin aikanaan osuuspääomaan merkitty määrä. Jos palautettava määrä on osuuspääomaan merkittyä määrää suurempi, ylittävä osuus vähennetään ensisijaisesti ylijäämästä tai muusta vapaasta omasta pääomasta. Jos palautettava määrä on pienempi, erotus jätetään osuuspääomaan, ellei sitä tule sääntöjen mukaan merkitä SVOP-rahastoon.
Osuuspääoma
Osuuspääoma tarkoittaa osuuskunnan kirjanpidossa sitä määrää, mikä osuuksien merkintähinnoista ja osuuspääoman korotuksista on osuuspääomaan merkitty.
Osuuspääoma on osuuskunnan sidottua omaa pääomaa. Se esitetään osuuskunnan taseessa.
Laissa ei ole määrätty osuuspääoman minimimäärää. Jos osuuskunta tuottaa "ylijäämää" (voittoa), siitä 5 % on siirrettävä vuosittain vararahastoon, kunnes vararahaston koko on 2 500 euroa. Kuten osuuspääoma, myös vararahasto kuuluu sidottuun omaan pääomaan.
Osuuskunnalla voi olla myös osakepääoma, jos sillä on osakkeita.
Jos osuuskunta on antanut lisäosuuksia tai sijoitusosuuksia, osuuspääoma jakautuu taseessa seuraaviin alanimikkeisiin:
Myös lisäosuudet ja sijoitusosuudet kuuluvat osuuskunnan sidottuun omaan pääomaan.
Irtisanottuja osuuksia vastaavat, vielä palauttamattomat osuusmaksut ovat osuuskuntaoikeudellisesti osa osuuspääomaa. Kirjanpidossa ne kuitenkin kuuluvat taseen vieraaseen pääomaan. Osuuspääoma esitetään taseessa bruttomääräisenä, mutta irtisanotut osuudet vähennetään sen alla erillisenä eränä esimerkiksi nimikkeellä "Odotusajaksi vieraaseen pääomaan siirretyt irtisanotut osuusmaksut".
Eurajoen lukio
Eurajoen lukio on Eurajoen kunnassa sijaitseva kolmisarjainen (lv. 2017–2018) lukio. Lukio toimii Eurajoen yhteiskoulun kanssa samassa rakennuksessa.
Lukiossa on 212 (lukuvuosi 2017–2018) opiskelijaa ja rehtorina toimii Pasi Rantala (vuodesta 2014, lukuvuoden 2016–2017 ja 2018-2019 virkavapaalla, vs. rehtorina Ilkka Heikkilä).
Eurajoen lukio on saanut lukio-oikeudet 19.8.1959 silloiselta Kouluhallitukselta. Lukion rehtoreina ovat toimineet Oskar Antola 1959–1976, Erkki Pertola 1976–1981, Raimo Kukkamäki 1981–2004 ja Matti Kesti 2004–2014.
Eurajoen lukiolla on oma sähköinen San ny! -niminen tiedotuslehti.
Eurajoen lukio tarjoaa opiskelijoilleen ilmaiset matkat, oppikirjat ja tietokoneen pientä korvausta vastaan.
Oppilaskunta ja tutorit toimivat koulussa aktiivisesti.
Koulu tiedottaa tapahtumistaan koulun sivujen, Peda.netin ja Facebookin kautta.
Magnus Erik Alopaeus
Magnus Erik Alopaeus (15. elokuuta 1806 Porvoo – 16. toukokuuta 1874) oli lääninrovasti, teologian kunniatohtori ja valtiopäivämies
Magnus Erik Alopaeuksen isä oli porvoolainen tuomiorovasti Pehr Johan Alopaeus ja isoisä piispa Magnus Jacob Alopaeus. Äiti oli Johanna Elisabeth Solitander, Erik Solitanderin tytär. Magnus Erik Alopaeuksen vaimo oli Margareta Solitander, Johan Solitanderin tytär.
Magnus Erik Alopaeus opiskeli Turussa ja Turun palon jälkeen valmistui 1830 filosofian kandidaatiksi Helsingissä. Pappisvihkimyksen 1840 jälkeen hän toimi Juvan kirkkoherrana vuodesta 1846 ja lääninrovastina vuodesta 1869.. Hän sai teologian kunniatohtorin arvon 1864.
Magnus Erik Alopaeus oli Tammikuun valiokunnan jäsen vuonna 1862 ja valtiopäivämies vuosien 1863-64, 1867 ja 1872 valtiopäivillä pappissäädyn edustajana.
Fenoprofeeni
Fenoprofeeni (CHO) on fenyylipropaanihappojohdannaisiin kuuluva orgaaninen yhdiste. Yhdistettä voidaan käyttää lääketieteessä tulehduskipulääkkeenä nivelkipujen hoitoon.
Huoneenlämpötilassa fenoprofeeni on väritöntä öljymäistä nestettä. Yhdiste liukenee vähäisessä määrin veteen ja hieman paremmin alkoholeihin. Fenoprofeeni on heikko happo ja sen pK-arvo on 4,5. Monien muiden tulehduskipulääkkeiden tavoin fenoprofeenin vaikutusmekanismi perustuu syklo-oksigenaasientsyymin toiminnan estoon. Tämän seurauksena tulehduksen välittäjäaineina toimivien prostaglandiinien synteesi estyy. Teholtaan aine on verrattavissa ibuprofeeniin. Fenoprofeenia käytetään useimmiten kalsiumsuolana nivelreuman ja nivelrikon aiheuttaman kivun lievittämiseen. Fenoprofeenin haittavaikutukset ovat tyypillisiä tulehduskipulääkkeille ja tyypillisten haittavaikutusten lisäksi esiintyy myös allergista ihottumaa ja munuaistoksisuutta.
Fenoprofeenin synteesin ensimmäisessä vaiheessa m-hydroksiasetofenoni reagoi emäksisissä olosuhteissa kuparin katalysoimana bromibentseenin kanssa muodostaen m-fenoksiasetofenonia. Tämän yhdisteen karbonyyliryhmä pelkistetään hydroksyyliryhmäksi natriumboorihydridillä. Seuraavalla vaiheessa tuote bromataan fosforitribromidin avulla ja tämän jälkeen bromiatomi korvataan syanoryhmällä nukleofiilisella substituutioreaktiolla natriumsyanidin kanssa. Viimeisessä vaiheessa syanoryhmä hydrolysoidaan ja tuotteena muodostuu fenoprofeenia.
Brittiläinen 1. laskuvarjoprikaati
Brittiläinen 1. laskuvarjoprikaati oli brittiläinen sotilasyksikkö, joka taisteli toisessa maailmansodassa. Prikaati muodostettiin 5. syyskuuta 1941. Prikaati osallistui Pohjois-Afrikan maihinnousuun, Sisilian maihinnousuun ja Arnhemin taisteluun. Toisen maailmansodan jälkeen prikaati liitettiin 6. laskuvarjodivisioonaan, jonka osana se palveli Palestiinassa 8. huhtikuuta 1946 alkaen.
UC3 Nautilus
UC3 Nautilus on yksityisesti rakennettu pienoissukellusvene, joka upposi 11. elokuuta 2017 Køgen lahteen Kööpenhaminan eteläpuolelle. Aluksen on rakentanut tanskalainen keksijä Peter Madsen. Sukellusveneessä oli uppoamista edeltävänä päivänä ollut Madsenin lisäksi ruotsalainen toimittaja Kim Wall, joka on ilmoitettu kadonneeksi. Tanskan poliisi epäilee Madsenia osalliseksi Wallin katoamiseen.
Madsen esitteli "Nautiluksen" tiedotusvälineille vuonna 2008. Aluksen rakentaminen kesti kolme vuotta, ja se rahoitettiin joukkorahoituksella, jolla saatiin kerättyä 1,5 miljoonaa Tanskan kruunua eli yli 200 000 euroa. Valmistuessaan "Nautilus" oli maailman suurin ja nykyisin kolmanneksi suurin yksityishenkilön rakentama sukellusvene. Se on pituudeltaan 18-metrinen.
Ovumia
Ovumia on Tampereella, Helsingissä ja Jyväskylässä toimiva hedelmöityshoitoklinikka, joka on tehnyt hedelmöityshoitoja vuodesta 1993. Klinikkaketjun laboratorioissa tehdään vuosittain noin 2000 hedelmöityshoitoa, ja yhtiön asiakkaille on syntynyt yli 12 000 vauvaa. Ovumia tekee yli 70 prosenttia Suomessa tehtävistä munasolulahjoitushoidoista. Yhtiön hallituksen puheenjohtajana toimii Pekka Sillanaukee.
Ovumialla on asiakkaita Suomen lisäksi Ruotsista, Norjasta, Saksasta, Sveitsistä, Itävallasta, Hollannista, Englannista, Irlannista, Kanadasta ja Yhdysvalloista.
Yhtiö toimi aluksi lapsettomuushoitojen palvelulaboratoriona vuosina 2007–2015 ja aloitti yksityisvastaanottotoiminnan laajamittaisesti vuonna 2013. Yhtiö on investoinut yli 2,5 miljoonaa euroa naisesta ja miehestä johtuvan lapsettomuuden hoito- ja laboratoriomenetelmien kehittämiseen yhteistyössä Tekesin kanssa vuosina 2013-2017.
Ovumia integroi Terveystalolta ostamansa Fertinova Tampere (entinen AVA Klinikka Tampere) -klinikan osaksi yhtiötä vuonna 2016. Lisäksi yhtiö osti Terveystalolta Fertinova brändin (entinen AVA Klinikka Suomi), sekä Fertinova Helsinki ja Fertinova Jyväskylä klinikat vuonna 2017.
Ovumia koordinoi Suomen munasolupankkia ja toimii lisääntymiskehitysbiologian ja sukusolupankkiteknologian osaamiskeskuksena. Yhtiön laboratorio Tampereella vastasi munasarjakudoksen pakastamisesta, sulattamisesta ja alkiotuotannosta, kun Suomessa vuonna 2016 syntyi ensimmäinen vauva pakastetun munasarjakudoksen takaisinsiirron ansiosta.
FC Tirol Innsbruck
FC Tirol Innsbruck on entinen jalkapalloseura Innsbruckin kaupungista. Seura perustettiin vuonna 1993 ja se ajautui konkurssiin vuonna 2002. Seura voitti kolme peräkkäistä Itävallan Bundesliigan mestaruutta vuosina 2000, 2001 ja 2002.
Grazer AK
Grazer Athletik-Klub on jalkapalloseura Grazin kaupungista. Seura pelaa Itävallan neljänneksi korkeimmalla sarjatasolla kaudella 2017. Grazer on voittanut kertaalleen Itävallan Bundesliigan mestaruuden. Tämä tapahtui vuonna 2004.
Osku (täsmennyssivu)
Osku voi tarkoittaa ainakin seuraavia:
Gustav Fischer
Gustav Fischer (8. marraskuuta 1915 Meisterschwanden – 22. marraskuuta 1990) oli sveitsiläinen kouluratsastaja ja olympiamitalisti.
Fischer kilpaili kaikissa kesäolympialaisissa vuosien 1952–1968 välillä ja ylsi hopealle tai pronssille jokaisella kerralla. Roomassa 1960, jolloin joukkuekilpailua ei käyty, Fischer ylsi yksilökilpailussa hopealle. Hänet muut arvokisamitalinsa tulivat joukkuekilpailusta.
Gottfried Trachsel
Gottfried Trachsel (5. lokakuuta 1907 – 1974 Thun) oli sveitsiläinen kouluratsastaja ja olympiamitalisti.
Trachsel saavutti joukkuekilpailussa olympiahopeaa Helsingissä 1952 ja olympiapronssia Tukholmassa 1956. Hän sijoittui olympialaisissa hyvin myös yksilötasolla, Helsingissä neljänneksi ja Tukholmassa kuudenneksi.
Mirjam Ott
Mirjam Ott (s. 27. tammikuuta 1972 Bern) on sveitsiläinen kilpauransa päättänyt curlingpelaaja, olympiamitalisti, maailman- ja euroopanmestari.
Ott kuului Sveitsin olympiahopeaa saavuttaneisiin joukkueisiin Salt Lake Cityssä 2002 ja Torinossa 2006. Vancouverin 2010 ja Sotšin 2014 talviolympialaisissa Ottin Sveitsi sijoittui neljänneksi. Ott saavutti urallaan myös maailmanmestaruuden vuonna 2012, MM-pronssia vuonna 2008 ja yhdeksän EM-mitalia joista kultamitalit vuosina 1996 ja 2008.
Kalevan kisat 2018
Kalevan kisat 2018 eli yleisurheilun Suomen-mestaruuskilpailut järjestettiin 19.–22. heinäkuuta 2018 Jyväskylässä, jossa kilpailut käytiin Harjun stadionilla. Kaikkiaan kisat olivat 111:nnet ja kuudennet Jyväskylässä pidetyt. Aikaisemmin Kalevan kisat oli järjestetty kaupungissa vuosina 1950, 1965, 1974, 1992 ja 2006. Kisojen järjestäjäseurana toimi Jyväskylän Kenttäurheilijat. Kisojen pääsihteerinä toimi Pasi Valoranta ja järjestelytoimikunnan puheenjohtajana Antti Mero.
James Chapman (toimittaja)
James Chapman on brittiläinen toimittaja, sittemmin brexit-valmistelija, joka kesällä 2017 siirtyi brexitin vastustajaksi.
Chapman työskenteli Daily Mailin politiikan toimituksen esimiehenä ennen kuin siirtyi Britannian EU-eroa valmistelevaan ministeriöön pääneuvottelija David Daviesin lähimmäksi avustajaksi. Hän erosi tehtävästä todettuaan, ettei hänen aiemmin hyvin voimakkaasti ajamansa brexit ole hyvä ajatus, ja ryhtyi ajamaan brexit-vastaisen liikkeen ja demokraattisen puolueen perustamista.
Säveliä Neuvostoliitosta
Säveliä Neuvostoliitosta oli Yleisradiossa esitetty radion musiikkiohjelma 1980-luvulla. Ohjelmaa toimitti musiikkitoimittaja Tero Heinänen.
Markku Teräsvasara
Markku Teräsvasara (s. 1965 Turku) on toiminut Outotecin toimitusjohtajana vuoden 2016 lokakuusta lähtien.
Markku Teräsvasara valmistui rakennusinsinööriksi Porin teknillisestä opistosta. Hän aloitti uransa Nord-Engineering Oy:n suunnittelijana vuonna 1988. Sen jälkeen hän jatkoi suunnittelijan töitä vuosina 1990-1993 Insinööritoimisto Lauri Pitkälä Oy:ssä. Vuosina 1994-1997 hän toimi projektipäällikkönä Insinööritoimisto Pitkälä Oy & Pitla Oy:ssä. Vuodesta 1997 vuoteen 2016 hän työskenteli ruotsalaisessa Atlas Copco -teknologiayrityksessä, ensin myyntitehtävissä, myöhemmin erilaisissa johtotehtävissä. Atlas Copco -vuosinaan hän työskenteli Kirkkonummen Masalassa, Ruotsin Örebrossa ja Kiinassa. Teräsvasara oli Ruotsin myyntiyhtiön ensimmäinen ulkomainen toimitusjohtaja ja toimi lopuksi toimialansa palveludivisioonan johtajana. Hänellä oli alaisia eri mantereilla yli 5 000 ja hänen johtamansa divisioonan liikevaihto oli yli miljardi euroa. Teräsvasara toimi yhtiössä rakennus- ja kaivostekniikan toimialalla. Kesäkuussa 2016 Outotec nimitti hänet toimitusjohtajakseen Pertti Korhosen jälkeen. Vaikka sekä Atlas Copco että Outotec toimivat kaivannaisteollisuuden alueella, ne eivät ole kilpailijoita, sillä Atlas Copco toimii jalostusketjun alkupäässä ja Outotec loppupäässä. Atlas Copco valmistaa muun muassa paineilmakompressoreja ja erilaisia rakennus- ja louhintalaitteita.
Outotecin hallituksen puheenjohtaja Matti Alahuhdan mukaan nimitykseen vaikutti Teräsvasaran pitkä nousujohteinen ura Atlas Copcossa, jossa hän toimi johtajana kaivosalan laite- ja palveluliiketoiminnoista ja menestyi niin nousu- kuin laskukaudellakin.
Outotecillä yksi Teräsvasaran ensimmäisistä muutoksista oli palveluliiketoiminnan eriyttäminen omaksi yksikökseen.
Teräsvasara on naimisissa ja hänellä on yksi tytär. Hän harrastaa muun muassa melontaa ja juoksua.
Konstantin von Benckendorff
Konstantin von Benckendorff (, Konstantin Khristoforovich Benkendorf, 31. tammikuuta 1785 – 6. elokuuta 1828), oli venäläinen kenraali ja diplomaatti.
Konstantin von Benckendorff syntyi Venäjän balttilaiseen perheeseen Revalissa (Tallinnassa) nykyisessä Virossa. Hänen isänsä oli kenraali, paroni Christoph von Benckendorff (12. tammikuuta 1749 Hamina - 10 kesäkuuta 1823), ja palveli Liivinmaan sotilaskomentajana. Hänen äitinsä paronitar Anna Juliane Charlotte Schilling von Canstatt (31. heinäkuuta 1744 Thalheim - 11. maaliskuuta 1797), palveli keisarinna Maria Fjodorovnan vanhempana hovineitinä ja parhaana ystävättärenä. Hänen veljensä Aleksandr von Benckendorff (1783-1844) oli kenraali ja valtiomies.
Diplomaattikoulutuksen jälkeen Konstantin von Benckendorff liittyi armeijaan ottaakseen osaa Napoleonin sotien loppuvaiheisiin 1810-luvulla, erityisesti Kasselissa, Fuldassa, Hanaussa, Rheimsissä ja Soissonsissa. Sotien jälkeen Konstantin von Benckendorff palasi diplomaattityöhön. Noin viiden vuoden päästä Konstantin von Benckendorff nimitettiin Badeniin ja Stuttgartiin täysvaltaiseksi ministeriksi. Venäjän-Persian sodan puhjettua hän palasi Venäjälle, osallistui Vagharšapatin valtaukseen ja sotatoimiin Jerevanin lähellä. Sen jälkeen hän ylitti Arak-joen ja löi persialaisen ratsuväen.
Von Benckendorff kuoli Varnan lähellä kuumeeseen, joka levisi Venäjän armeijassa Venäjän-Turkin sodan 1828-1829 aikana.
Konstantin von Benckendorff vihittiin 1.9.1814 Natalia von Alopäuksen (4. helmikuuta 1796 - 29.tammikuuta 1823) kanssa. Hän oli Magnus Maximilian Alopeuksen tytär. Heillä oli kaksi lasta:
Hallstätter See
Hallstätter See on järvi Salzkammergutin alueella Itävallassa. Se sijaitsee Dachsteinin vuoristosta pohjoiseen. Järven läntisellä rannalla on kaupunki Hallstatt, joka on osa erästä UNESCOn maailmanperintökohdetta. Järven läpi virtaa joki Traun.
Kalle Samooja
Kalle Samooja (s. 25. tammikuuta 1988) on suomalainen golfammattilainen, joka edustaa Kultaranta Golfia. Samooja siirtyi ammattilaiseksi vuonna 2010. Samooja on pelannut ammattilaisvuosinaan muun muassa Asian Tourilla (2011-2013) sekä Euroopan Challenge Tourilla (2016-17).
Ennen ammattilaisuraa Samooja edusti Suomen maajoukkueessa seitsemän vuoden ajan. Amatööriuran merkittävimmät voitot tulivat Erkko Trophy:sta (Finnish Amateur Open) vuosina 2008 ja 2009 sekä Ranskan avoimista 2009.
Saugues
Saugues on kunta Ranskassa Haute-Loiren departementissa Auvergne-Rhône-Alpesin alueella.
Sauguesin kautta kulkeva Via Podiensis on yksi Ranskassa olevia Pyhän Jaakobin pyhiinvaellusreittejä kohti Santiago de Compostelaaa. Kunnan nähtävyyksiä on suuri puinen veistos, jossa on kuvattuna alueella 1700-luvulla kauhua herättänyt Gévaudanin peto.
Chanteuges
Chanteuges on kunta Ranskassa Haute-Loiren departementissa Auvergne-Rhône-Alpesin alueella.
Chanteuges sijaitsee Allier-joen varrella, ja siellä sijaitsee Euroopan suurin lohenviljelytila. Viljelyn lisäksi toimintaa pyörittävä Kansallinen villilohen konservatorio ("Conservatoire national du saumon sauvage") pyrkii säilyttämään Loire- ja Allier-jokien villilohikannan.
Robert Newton
Robert Newton (1. kesäkuuta 1905 Shaftesbury, Dorset, Englanti – 25. maaliskuuta 1956 Beverly Hills, Kalifornia, Yhdysvallat) oli brittiläinen teatteri- ja elokuvanäyttelijä.
Newton oli suosittu näyttelijä sekä teatterissa että valkokankaalla parin vuosikymmenen ajan. Hän aloitti uransa teatterissa, ja hänen elokuvauransa alkoi vuonna 1937, jolloin hänet nähtiin "Kuningatar Elisabet" -elokuvassa yhdessä maamiehensä, näyttelijä Laurence Olivierin kanssa. Vuonna 1939 hän teki sivuosasuorituksen Alfred Hitchcockin elokuvassa "Jamaica Innin rannikkorosvot" (1939), ja hänet nähtiin myöhemmin mm. elokuvissa "Oliver Twist" (1948), "Salainen aarresaari" (1950) ja "Maailman ympäri 80 päivässä" (1956).
Newtonin tunnetuin roolisuoritus oli merirosvo 'Pitkä John' Silverin osa elokuvissa "Salainen aarresaari" (1950) ja "Pitkä John Silver (1954). Vuonna 1953 hänet nähtiin Richard Burtonin ja James Masonin ohella elokuvassa "Erämaan rotat".
Menestyksekkäästä urastaan huolimatta Newtonin uraa varjosti hänen vaikea alkoholiongelmansa, minkä vuoksi hän menehtyi vain 50-vuotiaana. Newton toimi eräänlaisena roolimallina näyttelijä Oliver Reedille ja etenkin rumpali Keith Moonille.
Polignac (Haute-Loire)
Polignac on kunta Ranskassa Haute-Loiren departementissa Auvergne-Rhône-Alpesin alueella.
Kunta on saanut nimensä Polignacn suvusta, joiden linnoitus Château de Polignac hallitsee maisemaa vulkaanisen kukkulan laella. Linnoitus on innoittanut ja houkutellut kuuluisia kävijöitä. Kirjailija George Sand sijoitti kohtauksia linnaan romaanissaan "Marquis de Villemerin". Kirjailija ja historioitsija Prosper Mérimée alkoi työssään luetteloida Ranskan historiallisia monumentteja, ja Polignacin linna oli listan ensimmäisiä vuonna 1840.
Ashburysin rautatieasema
Ashburysin rautatieasema on rautatieasema Manchesterin Openshaw’ssa. Se sijaitsee Glossop Linen varrella keskustan itäpuolella. Se on aiemmin tunnettu nimillä Ashbury’s, Ashbury’s for Openshaw, Ashbury’s for Belle View ja Ashburys for Belle Vue.
Asemaa käytti 87 136 matkustajaa kaudella 2015–2016.
CGI (täsmennyssivu)
CGI voi tarkoittaa jotain seuraavista:
Destin Sandlin
Destin Sandlin (s. 1981) on amerikkalainen insinööri, joka tunnetaan parhaiten hänen vuonna 2007 luomasta, opettamiseen suunnatusta YouTube-kanavasta, Smarter Every Day (SED).
Sandlinin Youtube-kanavalla on yli 5 miljoonaa tilaajaa ja yli 390 miljoonaa katselukertaa. Vuoden 2016 alussa, Sandlin oli yksi kolmesta Youtube-persoonasta, joka valittiin juontamaan silloisen Yhdysvaltojen presidentin, Barack Obaman kanssa käytävää "Kansakunnan tila" -puheen jälkeistä haastattelua.
28. huhtikuuta 2016, Sandlin perusti toisen YouTube-kanavan, The Sound Travelerin, jossa hän yhdistää 3D-äänen ja GoPro-kameran kuvan välittämään kokemusta maailman mielenkiintoisimpien paikkojen vierailusta.
10. helmikuuta 2017, Sandlin aloitti No Dumb Questions podcastin ystävänsä, Matt Whitmanin kanssa, jossa he keskustelevat valikoimasta aiheita ja käsittelevät niitä eri näkökulmista.
Sandlin suoritti konetekniikan kandidaatin opinnot Alabaman yliopistossa. Myöhemmin hän valmistui diplomi-insinööriksi lentotekniikasta Alabaman yliopiston Huntsvillen yksiköstä.
Hän työskentelee nykyään ohjusten testi-insinöörinä Redstone Arsenalissa.
Destin asuu Huntsvillessä vaimonsa ja neljän lapsensa kanssa. Hän on aktiivinen kristitty ja kiittää isoisäänsä maailmannäkemyksensä muovaamisesta ja hänen rohkaisemisestastaan rakastamaan tiedettä.
Vuodesta 2012 Sandlin on tukenut 'Not Forgotten' hyväntekeväisyysjärjestöä, joka auttaa orpolapsia Perussa.
Hän mainitsee kiinnostuksensa tieteellisistä menetelmistä ja työstään raketti-insinöörinä inspiraatioksi tekemilleen videoille.
Sandlin aloitti opetuksellisten videoiden julkaisemisen vuonna 2007. Hänen ensimmäinen videonsa saavutti miljoona katselukertaa 10. heinäkuuta 2009.
Smarter Every Day aloitti muodollisesti 24. huhtikuuta 2011 videolla, otsikolla "Detonation vs Deflagration - Smarter Every Day 1", joka johti säännöllisiin videoiden julkaisuihin.
Videoiden aiheet pyörivät tieteellisen tutkimuksen ympärillä. Sandlinia kiehtoo lentäminen ja avaruus, jota hänen kanavansa heijastaa. Toisaalta videoissa käsitellään laajalti myös muita aiheita, kuten hapenpuutteen vaikutuksia ihmisen aivoihin, Prinssi Rupertin lasikyyneliä ja perunatykin fysiikkaa.
Elokuussa 2017 kanavalla oli yli 5 miljoonaa tilaajaa ja yli 390 miljoonaa katselukertaa.
Destin päättää jokaisen videonsa lainaukseen Raamatun luvusta tai jakeesta. Nämä jakeet liittyvät usein videon aiheeseen.
Klassekampen
Klassekampen on norjalainen sanomalehti, joka ilmestyy koko maassa. Se on perustettu 1969. Se oli kuukausilehti 1969–1972 ja viikkolehti 1973–1975, minkä jälkeen se ilmestyi vuonna 1976 kaksi kertaa viikossa. Päivälehdeksi se muuttui 1. huhtikuuta 1977.
"Klassekampen" omistajia ovat ammattiliitot, kuten Fagforbundet, OktoPax ja Industri Energi, sekä puolue Rødt ja Klassekampens Venner.
Cray-2
Cray-2 on Crayn valmistama supertietokone, joka julkaistiin vuonna 1985. Tietokone oli seuraaja Cray X-MP-tietokoneelle.
Tietokoneen piirit olivat aiempaa tiuhempaan pakattuja, josta johtuen ilmajäähdytys ja freoni eivät sopineet jäähdytykseen. Ratkaisuna tietokoneen komponentit suljettiin Fluorinert-nimiseen nesteeseen, jonka jäähdytys tapahtui erillisessä "vesiputous"-yksikössä.
Tietokoneessa pystyi ajamaan UniCOS-nimistä Unix System V -pohjaista käyttöjärjestelmää.
Magnus Alopaeus
Magnus Alopaeus -nimisiä henkilöitä ovat olleet:
Jouko Lehmuskallio
Jouko Antero Lehmuskallio (s. 25. kesäkuuta 1946) on suomalainen elokuvaohjaaja, elokuvaaja ja valokuvaaja, joka on tehnyt etenkin luontoaiheisia dokumenttielokuvia ja musiikkiaiheisia lyhytelokuvia. Uransa alussa 1960- ja 1970-luvulla hän toimi elokuvien äänittäjänä. Hänen ainoa pitkän näytelmäelokuvan ohjaustyönsä on musiikkiesityksiä ja mykkäkomediaa yhdistävä "Rokki Diggari" vuodelta 1981.
Vuonna 2012 Jouko ja Eija Lehmuskallio saivat tiedonjulkistamisen valtionpalkinnon tekemästään LuontoPortti-verkkopalvelusta.
Jouko Lehmuskallio on toiminut myös monien kasviaiheisten tietokirjojen valokuvaajana: "CD-flora" (Rec Button, 1995), "Suomalaisen kasviopas" (Tammi, 1997), "Suomalaisen sieniopas" (Tammi, 2000), "Huonekasvien klassikot" (Helmi, 2007) ja "Villiyrtit: tunnistusopas" (Readme.fi, 2016).